CELEX: C2005/057/45
Language: da
Date: 2005-03-05 00:00:00
Title: Sag T-465/04: Sag anlagt den 25. november 2004 af European Dynamics SA mod Kommissionen for De Europæiske Fællesskaber

5.3.2005   
            
            
               DA
            
            
               Den Europæiske Unions Tidende
            
            
               C 57/26
            
         Sag anlagt den 25. november 2004 af European Dynamics SA mod Kommissionen for De Europæiske Fællesskaber
   (Sag T-465/04)
   (2005/C 57/45)
   Processprog: engelsk
   Ved De Europæiske Fællesskabers Ret i Første Instans er der den 25. november 2004 anlagt sag mod Kommissionen for De Europæiske Fællesskaber af European Dynamics SA, Athen (Grækenland), ved advokat N. Korogiannakis.
   Sagsøgeren har nedlagt følgende påstande:
   
               —
            
            
               Kommissionens beslutning (GD Fiskeri) af 15. september 2004, om ikke at antage sagsøgerens bud og tildele kontrakten til den nuværende kontrahent, annulleres,
            
         
               —
            
            
               Kommissionen tilpligtes at revurdere sagsøgerens bud,
            
         
               —
            
            
               Kommissionen tilpligtes at betale sagsøgerens retlige omkostninger og andre omkostninger og udgifter, der er afholdt i forbindelse med buddet, selvom buddet ikke blev antaget.
            
         Søgsmålsgrunde og væsentligste argumenter:
   Sagsøgeren indgav bud vedrørende Kommissionens offentlige udbud FISH/2004/02 (1) om edb-tjenesteydelser og hermed forbundne leverancer i forbindelse med informationssystemer i Generaldirektoratet for Fiskeri. Ved den anfægtede beslutning blev buddet afvist, og kontrakten blev tildelt en anden bydende, der samtidig var den nuværende kontrahent.
   Til støtte for påstanden om annullation af beslutningen har sagsøgeren for det første gjort gældende, at Kommissionen tilsidesatte princippet om forbud mod forskelsbehandling og princippet om fri konkurrence. Sagsøgeren har anført, at Kommissionens beslutning om at pålægge en to måneders prøveperiode var et udtryk for forskelsbehandling til fordel for den nuværende kontrahent, da denne tydeligvis ikke havde brug for en sådan prøveperiode. Sagsøgeren gør herved også gældende, at fremsendelsen af oplysninger til de bydende med hensyn til software-applikationen vedrørende udbuddet var utilstrækkelig, mens den nuværende kontrahent naturligvis havde ubegrænset adgang til sådanne oplysninger.
   Sagsøgeren har yderligere gjort gældende, at Kommissionen havde tilsidesat finansforordningen (2) såvel som direktiv 92/50 (3), idet den anvendte vurderingskriterier, der ikke var nævnt i udbuddet, nemlig størrelsen af den bydendes foreslåede hold, som Kommissionen fandt for stort, og det gennemsnitlige antal års erfaring hos den bydendes hold, som Kommissionen fandt lavere end hos det hold, der blev foreslået af den bydende, der fik tildelt kontrakten.
   Sagsøgeren har endvidere anført, at Kommissionen har anlagt et åbenbart fejlskøn i dens vurdering af sagsøgerens bud og i særdeleshed i dens vurdering af erfaringen hos dets foreslåede hold og af sagsøgerens økonomiske bud, og hvor Kommissionen i den forbindelse, ifølge sagsøgeren, fejlagtigt antog, at alle de seksten personer, som sagsøgeren foreslog, ville arbejde på samme tid på hele projektet.
   Sagsøgeren har også gjort gældende, at Kommissionen har tilsidesat sin forpligtelse til i henhold til artikel 253 EF at give en begrundelse, og at Kommissionen ikke har fremsendt de relevante oplysninger, som sagsøgeren anmodede om vedrørende grundlaget for afvisningen af buddet. Sagsøgeren har også gjort gældende, at Kommissionen tilsidesatte princippet om god forvaltningsskik og omhu ved at handle med betydelig forsinkelse og ved ikke at give passende svar på sagsøgerens krav om oplysninger før indsendelsen af buddene.
   
      (1)  EUT 2004/S 73-061407.
   
      (2)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget, EFT L 248, s.1.
   
      (3)  Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler, EFT L 209, s. 1.